Man op plaas vermoor, vrou glo verkragArgieffoto ’n 40-jarige plaasvoorman is dood en sy vrou (39) vermoedelik verkrag ná ’n plaasaanval Maandagaand in die Ladybrand-omgewing in die Vrystaat. Die voorval het op die plaas Brandenburg plaasgevind waar die voorman en sy vrou gebly het. Volgens ao. Loraine Earle, woordvoerder van die polisie, is die egpaar oorval toe hulle by die huis aangekom het. “Twee mans het hulle oorval en hulle met baaltou aan ’n lyndraad vasgebind. Hulle is aangerand en met messe gesteek,” het Earle gesê. Die aanvallers het geld, die egpaar se motor en hul bankkaarte geëis. “Die man en die vrou het teen dié tyd steekwonde opgedoen en die man het gesê die vrou kan vir [die aanvallers] gaan wys waar alles is en dat hulle alles kan vat. Een van die verdagtes het die vrou in die huis in geneem en haar na bewering daar verkrag.” Die vrou kon daarin slaag om te ontsnap en het gehardloop om hulp te kry. Die aanvallers het intussen met die egpaar se Opel Corsa-motor, selfone en bankkaarte gevlug. “Die verdagtes het ŉ entjie weg van die plaas ŉ ongeluk gehad met die motor en hom net so, met die selfone binne, gelos. Al wat hulle gesteel het, was die bankkaarte.” Hulle het van daar te voet verder gevlug. Volgens Earle is die man op die toneel dood. Die nadoodse ondersoek sal die presiese oorsaak van sy dood bepaal. Die vrou is tans in ŉ stabiele toestand in die plaaslike hospitaal in Ladybrand. Die polisie ondersoek ŉ saak van moord, verkragting en motordiefstal. Die egpaar se name word weerhou weens die verkragtingsaak wat ondersoek word. Ian Cameron, AfriForum se hoof van veiligheid, het Maandag gesê daar het vanjaar reeds sowat 109 plaasaanvalle en sowat 15 plaasmoorde in Suid-Afrika plaasgevind. Dié plaasaanval in Ladybrand was die 110de aanval van die jaar.